Zogby: 'Gdje je arapska javna diplomacija?'
Utjecajni Amerikanac arapskog podrijetla smatra da je američko nepoznavanje arapskog svijeta – među ostalim – i posljedica indolencije 
Dnevnik International Herald Tribune objavio je komentar Johna Zogbyja, jednog od najutjecajnijih američkih istraživača javnog mnijenja, koji je također i direktor Arapsko-američkog instituta u Washingtonu. Zogby se osvrće na američke projekte na području takozvane 'javne diplomacije', kojoj je cilj – među ostalim - suzbiti rašireni anti-amerikanizam na Srednjem istoku. 'Nema sumnje da ogromna većina Arapa uopće ne razumije Ameriku i njezinu kompliciranu političku i društvenu scenu. Međutim, ja mislim da je u ovom trenutku mnogo važnije da Sjedinjene Države bolje razumiju arapski svijet' – piše ovaj utjecajni Amerikanac arapskog podrijetla. On smatra da je američko nepoznavanje arapskog svijeta – među ostalim – i posljedica indolencije arapskih režima, koji se ne trude da informiraju američku javnost o svojim zemljama i kulturama. John Zogby smatra da bi arapski svijet trebao financirati konkretne obrazovne projekte na američkim sveučilištima te uspostaviti bolje kontakte s američkim medijima i drugim utjecajnim krugovima u Americi. ****** O primjeru efikasne 'javne diplomacije' u privatnoj režiji piše dnevnik iz Bostona, Christian Science Monitor. Riječ je o ljetnom kampu na Sveučilištu Rhode Islanda za oko 2 tisuće gimnazijalaca-sportaša iz 155 zemalja svijeta. Organizator je košarkaški trener Daniel Doyle, koji kaže da su ga turneje po Europi i Kubi, prije trideset-četrdeset godina, uvjerile da se 'putem sporta može postići bolje razumijevanje i poštovanje među ljudima različitih nacija.' Mladi provode devet dana u kampu s bogatim akademskim, sportskim i zabavnim sadržajima. Gosti kampa su, među ostalima, i bivši predsjednik Sjedinjenih Država Bill Clinton te američki skijaški as Bode Miller. Senia Abderahman, izbjeglica iz Zapadne Sahare odrasla u Norveškoj, kaže da ju je u Americi najugodnije iznenadila velikodušnost ljudi koji su putem privatnih filantropskih projekata spremni pomoći ljudima u siromašnim zemljama. 'Prije no što sam ovdje došla' – rekla je Senia Abderahman – 'mislila sam da su Amerikanci pohlepni i arogantni. Ljudi koje sam srela potpuno su drugačiji, a osim toga tolerantniji su prema mojoj vjeri od Norvežana.'